RO Jurnalul Oficial al Uniunii Europene L 253/1

REGULAMENTUL (UE) 2017/1777 AL COMISIEI

din 29 septembrie 2017

de modificare a anexelor II, III și IV la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru Bacillus amyloliquefaciens tulpina FZB24, Bacillus amyloliquefaciens tulpina MBI 600, cărbune argilos, diclorprop-P, etefon, etridiazol, flonicamid, fluazifop-P, peroxid de hidrogen, metaldehidă, penconazol, spinetoram, tau-fluvalinat și Urtica spp. din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 5 alineatul (1) și articolul 14 alineatul (1) litera (a),

întrucât:

(1) Limitele maxime pentru reziduurile (LMR-uri) de diclorprop-P, etefon, flonicamid, fluazifop-P și metaldehidă au fost stabilite în anexa II la Regulamentul (CE) nr. 396/2005. LMR-urile pentru penconazol au fost stabilite în anexa II și în partea B din anexa III la regulamentul respectiv. LMR-urile pentru etridiazol, spinetoram și tau-fluvalinat au fost stabilite în partea A din anexa III la regulamentul respectiv. Pentru Bacillus amyloliquefaciens tulpina FZB24, Bacillus amyloliquefaciens tulpina MBI 600, cărbune argilos, peroxid de hidrogen și Urtica spp., nu au fost stabilite LMR-uri specifice, iar substanțele respective nu au fost incluse în anexa IV la regulamentul menționat, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b) din regulamentul respectiv.

(2) În contextul unei proceduri de obținere a autorizației de utilizare pe fructele citrice a unui produs de protecție a plantelor care conține substanța activă diclorprop-P, a fost depusă o cerere de modificare a LMR-urilor existente în temeiul articolului 6 alineatul (1) din Regulamentul (CE) nr. 396/2005.

(3) În ceea ce privește substanța etefon, o astfel de cerere a fost depusă pentru kaki. În ceea ce privește substanța etridiazol, o astfel de cerere a fost depusă pentru cucurbitacee cu coaja comestibilă. În ceea ce privește substanța flonicamid, o astfel de cerere a fost depusă pentru caise, varză cu căpățână, fasole și mazăre (păstăi) și sfeclă de zahăr. În ceea ce privește substanța fluazifop-P, o astfel de cerere a fost depusă pentru morcovi și dovelecei. În ceea ce privește substanța metaldehidă, o astfel de cerere a fost depusă pentru praz. În ceea ce privește substanța penconazol, o astfel de cerere a fost depusă pentru struguri. În ceea ce privește substanța spinetoram, o astfel de cerere a fost depusă pentru cireșe, fructe de rug, „alte bace și fructe mici”, „lăptuci și plante pentru salate”, „spanac și frunze similare”, „plante aromatice și flori comestibile”, praz și infuzii din frunze și plante aromatice. În ceea ce privește substanța tau-fluvalinat, o astfel de cerere a fost depusă pentru fructe citrice.

(4) În conformitate cu articolul 8 din Regulamentul (CE) nr. 396/2005, aceste cereri au fost evaluate de către statele membre în cauză, iar rapoartele de evaluare au fost înaintate Comisiei.

(5) Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumatori și, în caz de relevanță, pentru animale, și a emis avize motivate privind LMR-urile propuse (2). Autoritatea a transmis respectivele avize solicitanților, Comisiei și statelor membre și le-a pus la dispoziția publicului.

(6) Autoritatea a concluzionat în avizul său motivat privind substanța spinetoram că, în ceea ce privește utilizarea acesteia pe scarolă, nu poate fi exclus un risc pentru consumatori. Prin urmare, LMR-urile existente ar trebui să fie menținute.

(7) În ceea ce privește substanța flonicamid, autoritatea a recomandat creșterea LMR-urilor existente pentru câteva produse de origine animală pentru a permite utilizările preconizate ale substanței respective pe sfeclă.

(8) În ceea ce privește substanța etridiazol, autoritatea nu s-a putut pronunța cu privire la evaluarea riscului alimentar pentru consumatori, deoarece unele informații nu au fost disponibile și a fost necesară o analiză mai aprofundată de către gestionarii de risc. Comitetul permanent pentru plante, animale, produse alimentare și hrană pentru animale a constatat, în cadrul reuniunii sale din 29 mai 2015, că substanța în cauză nu produce metaboliți relevanți cu toxicitate semnificativă sau la niveluri care să ducă la o expunere mai mare decât cea considerată neglijabilă (3). Prin urmare, este adecvat să se stabilească LMR-urile pentru cucurbitacee cu coajă comestibilă în Regulamentul (CE) nr. 396/2005 la nivelul de 0,4 mg/kg, ceea ce reflectă bunele practici agricole.

(9) Referitor la toate celelalte cereri, autoritatea a concluzionat că toate cerințele privind datele au fost îndeplinite și că modificările LMR-urilor solicitate de către solicitanți erau admisibile în ceea ce privește siguranța consumatorilor, pe baza unei evaluări a expunerii consumatorilor în cazul a 27 de grupuri specifice de consumatori din Europa. Ea a ținut seama de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care le-ar putea conține, nici expunerea pe termen scurt ca urmare a unui consum mare de produse relevante, nu au indicat existența unui risc de depășire a aportului zilnic acceptabil sau a dozei acute de referință.

(10) Pentru Bacillus amyloliquefaciens tulpina FZB24 și Bacillus amyloliquefaciens tulpina MBI 600, autoritatea a înaintat concluzii cu privire la evaluarea inter pares a riscului pe care îl prezintă utilizarea ca pesticid a respectivelor substanțe active (4). Pentru toate aceste substanțe, autoritatea nu s-a putut pronunța cu privire la evaluarea riscului alimentar pentru consumatori, deoarece unele informații nu au fost disponibile și a fost necesară o analiză mai aprofundată de către gestionarii de risc. O astfel de analiză mai aprofundată a fost redată în rapoartele de examinare respective (5), a căror concluzie a fost că riscul pe care îl prezintă metaboliții din aceste substanțe pentru oameni este neglijabil. Având în vedere aceste concluzii, Comisia consideră că includerea acestor substanțe în anexa IV la Regulamentul (CE) nr. 396/2005 este adecvată.

(11) Cărbunele argilos, peroxidul de hidrogen și Urtica spp. sunt aprobate ca substanțe de bază prin Regulamentul de punere în aplicare (UE) 2017/428 al Comisiei (6), Regulamentul de punere în aplicare (UE 2017/409 al Comisiei (7) și, respectiv, Regulamentul de punere în aplicare (UE) 2017/419 (8). Condițiile de utilizare a respectivelor substanțe active nu sunt preconizate să ducă la prezența de reziduuri în produsele alimentare sau furajere de bază care ar putea reprezenta un risc pentru consumatori. Prin urmare, este adecvat ca substanțele respective să fie incluse în anexa IV la Regulamentul (CE) nr. 396/2005.

(12) Pe baza avizelor motivate și a concluziilor autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.

(13) Prin urmare, Regulamentul (CE) nr. 396/2005 ar trebui modificat în consecință.

(14) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II, III și IV la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 29 septembrie 2017. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu.

Reasoned opinion on the modification of the existing maximum residue levels for dichlorprop-P in citrus fruits (Aviz motivat privind modificarea limitelor maxime de reziduuri de diclorprop-P existente în fructele citrice). EFSA Journal 2017;15(4):4834 [24 p.].

Reasoned opinion on the modification of the existing maximum residue level for ethephon in kaki/Japanese persimmons (Aviz motivat privind modificarea limitelor maxime de reziduuri de etefon existente în kaki). EFSA Journal 2017;15(3):4747 [17 p.].

Reasoned opinion on the modification of the existing maximum residue levels for etridiazol in various crops (Aviz motivat privind modificarea limitelor maxime de reziduuri de etridiazol existente în diverse plante de cultură).. EFSA Journal 2017;15(3):4736 [19 p.].

Reasoned opinion on the modification of the existing maximum residue levels for flonicamid in various commodities (Aviz motivat privind modificarea limitelor maxime de reziduuri de flonicamid existente în diverse produse de bază). EFSA Journal 2017;15(3):4748 [20 p.].

Reasoned opinion on the modification of the existing maximum residue levels for fluazifop-P in carrots, tomatoes and courgettes. (Aviz motivat privind modificarea limitelor maxime de reziduuri de fluazifop-P existente în morcovi, roșii și dovlecei.) EFSA Journal 2017;15(5):4831 [32 p.].

Reasoned opinion on the modification of the existing maximum residue level for metaldehyde in leek. (Aviz motivat privind modificarea limitei maxime de reziduuri de metaldehidă existente în praz). EFSA Journal 2017;15(3):4740 [15 p.].

Reasoned opinion on the modification of the existing maximum residue levels for penconazol in grapes. (Aviz motivat privind modificarea limitelor maxime pentru reziduurile de penconazol existente în struguri). EFSA Journal 2017;15(4):4768 [15 p.].

Reasoned opinion on the modification of the existing maximum residue levels for spinetoram in various crops (Aviz motivat privind modificarea limitelor maxime de reziduuri de spinetoram existente în diverse plante de cultură).. EFSA Journal 2017;15(5):4867 [34 p.].

Reasoned opinion on the modification of the existing MRLs for tau-fluvalinate in various crops. (Aviz motivat privind modificarea LMR-urilor existente pentru tau-fluvalinat în diverse plante de cultură). EFSA Journal 2014;12(1):3548 [49 p.].

(3) Raportul de reexaminare pentru substanța activă etridiazol (SANCO/13145/2010 Final).

(4) Conclusion on the peer review of the pesticide risk assessment of the active substance „Bacillus amyloliquefaciens” strain FZB24 (Concluzie privind evaluarea inter pares a riscului utilizării ca pesticid a substanței active Bacillus amyloliquefaciens tulpina FZB24). EFSA Journal 2016;14(6):4494 [18 p.].

Conclusion on the peer review of the pesticide risk assessment of the active substance „Bacillus amyloliquefaciens” strain MBI 600 (Concluzia evaluării inter pares a riscului utilizării ca pesticid a substanței active Bacillus amyloliquefaciens tulpina MBI 600). EFSA Journal 2016;14(1):4359 [37 p.].

(5) Review report for the active substance „Bacillus amyloliquefaciens” strain FZB24 [Raportul de reexaminare pentru substanța activă Bacillus amyloliquefaciens tulpina FZB24 (SANTE/12037/2016 Rev. 1)].

Review report for the active substance „Bacillus amyloliquefaciens” strain MBI 600 [Raportul de reexaminare pentru substanța activă Bacillus amyloliquefaciens tulpina MBI 600 (SANTE/10008/2016 Rev. 2)].

(6) Regulamentul de punere în aplicare (UE) 2017/428 al Comisiei din 10 martie 2017 de aprobare a substanței de bază cărbune argilos, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (JO L 66, 11.3.2017, p. 1).

(7) Regulamentul de punere în aplicare (UE) 2017/409 al Comisiei din 8 martie 2017 de aprobare a substanței de bază peroxid de hidrogen, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (JO L 63, 9.3.2017, p. 95).

(8) Regulamentul de punere în aplicare (UE) 2017/419 al Comisiei din 9 martie 2017 de aprobare a substanței de bază Urtica spp., în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (JO L 64, 10.3.2017, p. 4).